Holtnesdalen naturreservat

Holtnesdalen er en ravinedal mellom Holmsbu og Rødtangen, ved Drammensfjorden sørvest på Hurumlandet i Asker kommune. En liten bekk med mange sidebekker har over tid gravd ut dype, mørke dalsøkk i leirjordsterrenget, med bregner og løvskog på leirjorden, og barskog på knausene av drammensgranitt. 

Hele dalen på 262 dekar ble vernet som naturreservat i 1974, med en utvidelse i 2007. Naturreservatet ble opprettet for å verne et viktig edelløvskogsområde, hvor alle norske løvtrearter bortsett fra bøk forekommer. Her finnes eksempler på svartor–sumpskog, snelle–askeskog, gråor–askeskog og alm–lindeskog. I bekkekløftene finnes også velutviklede mosesamfunn. Av karplanter finnes blant annet firblad, maiblom og skogsivaks. 

Helt i nordvest finnes også den fremmede og uønskede arten kjempespringfrø.Forfatterens observasjon, 20. juli 2008. Individene spres fra hyttefelt helt nordvest for naturreservatet.

Sørvest for naturreservatet ligger gården Holtnes, hvor det er gjort mange funn fra forhistorisk tid. Enkelte gravhauger fra jernalderen ligger innenfor grensen til naturreservatet.

Referanser

 Eksterne lenker 

 Naturreservatets verneforskrift hos Lovdata
 Brosjyren Holtnesdalen naturreservat, utgitt av Fylkesmannens miljøvernavdeling og Statens naturoppsyn

Kategori:Naturreservater i Asker
Kategori:Verneområder opprettet i 1974
Kategori:Drammensfjorden